Աննա (Մեծ Բրիտանիայի թագուհի)

Աննա Ստյուարտ (, ), Անգլիայի, Շոտլանդիայի և Իռլանդիայի թագուհի 1702 թվականի մարտի 8-ից։ Մեծ Բրիտանիայի Միացյալ Թագավորության առաջին միապետը (1707 թ. մայիսի 1, Անգլիայի և Շոտլանդիայի թագավորությունները կազմեցին մեկ ինքնիշխան պետություն)։ Մնացել է Մեծ Բրիտանիայի և Իռլանդիայի թագուհի մինչև իր մահը։ Ստյուարտների դինաստիայի վերջին ներկայացուցիչը անգլիական գահին։

Աննան ծնվել է իր հորեղբոր՝ Չարլզ II-ի օրոք, ով օրինական երեխաներ չուներ։ Նրա հայրը՝ Հակոբը, առաջինն էր ժառանգորդների շարքում, բայց Անգլիայում հայտնի չէր, քանի որ կաթոլիկ էր։ Աննան և նրա ավագ քույրը՝ Մարիան, հաջորդը լինելով իրավահաջորդության շարքում, Չարլզ II-ի հրամանով մեծացել են բողոքականության մեջ։ Եղբոր մահից հետո նրա հայրը դարձավ թագավոր, բայց գահակալությունից երեք տարի անց՝ 1688 թվականին, նա գահընկեց արվեց "Պանծալի հեղափոխության" արդյունքում։ Աննայի և Մարիայի կրտսեր եղբայրը՝ Ջեյմս II-ի որդին՝ իր երկրորդ ամուսնությունից, կաթոլիկ Հակոբի «Ծեր հավակնորդը» և նրա սերունդը դուրս մնացին իրավահաջորդության գծից, որը ապագայում ցանեց մի քանի հակոբական ապստամբությունների սերմեր։ Ջեյմսի ավագ դուստրը՝ թագուհի Մարի II-ը, և նրա ամուսինն ու զարմիկը, բողոքական Վիլհելմ III Օրանժը, գահ բարձրացան և սկսեցին կառավարել համատեղ։

Չնայած քույրերը մտերիմ էին, Մարիայի գահ բարձրանալուց անմիջապես հետո նրանց միջև տարաձայնություններ ծագեցին Աննայի ֆինանսների, նրա պաշտոնի և ծանոթների ընտրության շուրջ, և նրանք սկսեցին օտարանալ միմյանցից։ Վիլհելմն ու Մարին երեխաներ չունեին, և 1694 թվականին Մարիի մահից հետո Վիլհելմը շարունակեց ինքնուրույն կառավարել։ Աննան գահ բարձրացավ նրա մահից հետո՝ 1702 թվականին։

Որպես կառավարիչ՝ Աննան կողմ էր չափավոր թորիների քաղաքականությանը, որոնք կիսում էին նրա անգլիկան հայացքները (ի տարբերություն նրանց Վիգ հակառակորդների)։ Այնուամենայնիվ, Վիգերը մեծ ազդեցություն ունեցան Իսպանիայի իրավահաջորդության պատերազմի ժամանակ, բայց 1710 թվականին Աննան հեռացրեց նրանց շատ պաշտոններից։ Մոտ ընկերուհի Սառա Չերչիլից ՝ Մարլբորոյի դքսուհուց, թագուհին բաժանվել է քաղաքական տարաձայնությունների պատճառով։

Աննան ողջ կյանքում տառապել է առողջական խնդիրներով։ Իր 30-ամյակից հետո նա սկսեց հատկապես կաղել ու արագ գիրանալ։ Չնայած դանիացի Գևորգի հետ ամուսնությանը և 17 հղիություններին, նա մահացավ առանց ժառանգների՝ դառնալով Ստյուարտների վերջին միապետը։ 1701 թվականի «Հաջորդության ակտի» համաձայն՝ գահը ժառանգել է Գևորգ I-ը (որը Ստյուարտների հետնորդն էր իր մորական տատի՝ Եղիսաբեթի, Ջեյմս I-ի դստեր միջոցով)։

Ծանոթագրություններ 

Անգլիայի արքայադուստրեր
Անգլիայի միապետներ
Մեծ Բրիտանիայի միապետներ
Անգլիայի թագուհիներ
Ստյուարտներ